ล้มยักษ์
นายแบงก์หลายคนถือโอกาสขึ้นปีใหม่ เลิกชีวิตมนุษย์เงินเดือน หันไปหาอิสรภาพทางการเงินกันแล้ว
2 ม.ค. 2558

นายแบงก์หลายคนถือโอกาสขึ้นปีใหม่ เลิกชีวิตมนุษย์เงินเดือน หันไปหาอิสรภาพทางการเงินกันแล้ว
สำหรับ ปพนธ์ มังคละธนะกุล วันนี้เป็นอดีตรองกรรมการผู้จัดการ ธนาคารทหารไทย เรียบร้อยแล้ว การที่เสาหลักในการลุยลูกค้าเอสเอ็มอีของแบงก์ลาออก บุญทักษ์ หวังเจริญ ซีอีโอแบงก์ทหารไทย บอกว่าก็เสียดาย แต่ชีวิตต้องเดินหน้า และปพนธ์ ขอลาออกไปทำธุรกิจส่วนตัว ไม่ได้ถูกพลังดูดจากแบงก์ไหนแย่งตัวไป
แม้จะอำลาชีวิตนายแบงก์ แต่ ปพนธ์ ได้ตั้งเพจ “ล้มยักษ์” ขึ้นในเฟซบุ๊ก ตั้งใจให้ความรู้แก่ผู้ที่ทำธุุรกิจเอสเอ็มอี ใครสนใจเข้าไปไลค์ได้เลย มีข้อมูลและข้อความดีๆ ให้ฉุกคิดได้มากมาย
ข้อความแนะนำเพจของเขาก็น่าสนใจไม่น้อย ปพนธ์ เขียนว่า
หากคุณรู้สึกว่าตัวเล็กในที่ที่คุณอยู่ ไม่แปลกครับ เพราะในโลกนี้คนตัวใหญ่ในแต่ละที่มีไม่เยอะ 
ผมก็เป็นคนหนึ่งที่เคยเป็นคน “ตัวเล็ก” มาก่อนในธุรกิจที่ผมทำ
ผมเคยทำงานในธุรกิจการเงินการธนาคาร ตลอด 20 ปีในโลกการเงิน ผมทำงานหนัก จนสุดท้ายผมเป็นคน “ตัวใหญ่” ในที่ที่ผมอยู่
โดยเฉพาะในช่วง 10 กว่าปีหลัง ผมดูแลธุรกิจเอสเอ็มอีของ 2 ธนาคาร ตอนเริ่มต้น พวกเราเป็นคนตัวเล็กในอุตสาหกรรม แต่สุดท้ายพวกเราสามารถมีที่ยืนอย่างมั่นคง
ตลอดการผจญภัยช่วง 10 ปีหลัง ผมค้นพบว่าไม่มีตำราเล่มไหนในตลาดว่าด้วยเรื่องการบริหารที่เป็นรองเลย
ผมต้องพลิกแพลงมุมคิด ลองผิดลองถูก จนสุดท้ายสามารถฝ่าฟันจนมีที่ยืนเทียบเคียงคนตัวใหญ่ได้
ในวันนี้ผมตัดสินใจลาออกมาเป็นคนตัวเล็กอีกครั้ง โดยมีจุดมุ่งหมายคือ แบ่งปันประสบการณ์ วิธีคิด มุมมอง ที่สั่งสมมาตลอด 20 ปีที่ผ่านมา หากจะเป็นประโยชน์แก่เอสเอ็มอีทั้งหลายที่มองหาตัวช่วยเพื่อล้มยักษ์ได้บ้าง
หากผมทำได้ พวกคุณก็ทำได้ครับ
แค่อ่านคำแนะนำขอบอกเลยว่า อย่างนี้ต้องไลค์เหลี่ยว